Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: megállapította, hogy az 1992. évi II. törvény szerint a kárpótlási hivatal csak a kárpótlási földalapba kijelölt földet bocsáthatja árverésre. A hivatal a rá irányadó jogszabályi rendelkezéseket nem tartotta meg, megsértette a jogbiztonság alkotmányos elvét, valamint az Alkotmányban biztosított tulajdonhoz
Paragraph Index: 227

megállapította, hogy az 1992. évi II. törvény szerint a kárpótlási hivatal csak a kárpótlási földalapba kijelölt földet bocsáthatja árverésre. A hivatal a rá irányadó jogszabályi rendelkezéseket nem tartotta meg, megsértette a jogbiztonság alkotmányos elvét, valamint az Alkotmányban biztosított tulajdonhoz való jogot, és ezzel alkotmányos visszásságot idézett elő. Az országgyűlési biztos általános helyettese az előidézett alkotmányos visszásság államigazgatási úton való kiküszöbölésére nem látott lehetőséget az árverési vevő jóhiszemű jogszerzése, s az idő múlása miatt, ezért az ügyben nem tett ajánlást, azonban felhívta a kárpótlási hivatal vezetőjének figyelmét a hasonló esetek elkerülése érdekében, a szükséges intézkedések megtételére, s ha a feltételei fennállnak, a személyes felelősség megállapítására. Tájékoztatta a panaszost, hogy sérelmének orvoslását a bíróságtól kérheti, illetve igényt tarthat arra, hogy részaránytulajdonát az e célra elkülönített földalapból kiadják. OBH 2019/1995. A panaszos az ionizáló sugárzásnak kitett munkahelyen dolgozó köztisztviselők nevében fordult kéréssel az országgyűlési biztoshoz, kérve az ilyen munkahelyen dolgozók pótszabadságának biztosítása érdekében törvénymódosítás kezdeményezését. Az országgyűlési biztos az egészséghez való jog sérelmével kapcsolatos bejelentést megalapozottnak vélte és vizsgálatot rendelt el. A vizsgálat megállapította, hogy a Munka Törvénykönyvéről szóló 1992. évi XXII. tv. 132. § (4) bek. szerint az ionizáló sugárzásnak kitett munkahelyen naponta legalább 3 órát töltő munkavállalót pótszabadság illeti meg, melynek mértékét a kollektív szerződés határozza meg. A közalkalmazottak jogállásáról szóló 1992. évi XXXIII. tv. 57. § (5) bek. kimondja, hogy az ionizáló sugárzásnak kitett munkahelyen dolgozó közalkalmazott, ha naponta legalább 3 órát tölt ilyen helyen, évente 5 munkanap pótszabadságra jogosult, amely ilyen munkahelyen eltöltött 5 óra után 10 munkanapra emelkedik. Ezzel szemben a köztisztviselők jogállásáról szóló 1992. évi XXIII. törvény az ionizáló sugárzásnak kitett munkahelyen dolgozó köztisztviselőknek nem biztosított pótszabadságot. A vizsgálat azt is megállapította, hogy egyes munkahelyeken a köztisztviselő teljes munkaidőben ionizáló sugárzásnak van kitéve, ami meghaladja a szabványban meghatározott azt a sugármennyiséget, amelyet a dolgozó maradandó károsodás nélkül tartósan elbír (tolerancia dózis). Mindezek alapján az országgyűlési biztos megállapította, hogy az ionizáló sugárzásnak kitett munkahelyen foglalkoztatott köztisztviselők pótszabadságának rendezetlensége sérti az Alkotmány 70/A. § (2) bekezdésében foglalt hátrányos megkülönböztetés tilalmát, és a 70/B. § (4), valamint a 70/D. § (1) bekezdésében foglaltakat is, amely a szabadidőhöz és a legmagasabb szintű testi egészséghez való jogot garantálja, valamint a munkavédelemről szóló 1993. évi XCIII. tv. 32. §-ában foglaltakat is, mely szerint a munkahelyen a sugárzások nem veszélyeztethetik a munkavégzés biztonságát. A köztisztviselők tekintetében megállapított alkotmányos jogokat sértő állapot megszüntetése érdekében az országgyűlési biztos ajánlást tett a kodifikációs előkészületi munkálatokért felelős belügyminiszternek, kérve hogy a köztisztviselők jogállásáról szóló törvénymódosítás során javasolja az ionizáló sugárzásnak kitett munkahelyen dolgozó köztisztviselők pótszabadságának rendszerét. Az országgyűlési biztos ajánlása alapján az ionizáló sugárzásnak kitett munkahelyen dolgozó köztisztviselők pótszabadságára tett javaslatot az Országgyűlés elfogadta, amit a köztisztviselők jogállásáról szóló 1992. évi XXIII. tv. 41. §

Source: https://magyarkozlony.hu/hivatalos-lapok/921b41142547d73306e92a3ce19e5e2814e9181c/dokumentumok/381dfdfdc00c0c63df14a5d66f5f783ef0600ffa/letoltes